**Mark. 13:1-37**

**“Moet jou nie ontsel nie, bly net waaksaam.”**

*Andries Burger, GK Pinetown, 19 Januarie 2020*

*Sing: Lied 157:1,2; Lied 411:1, 3; Lied 599v. 1, 3; Ps. 119:6(T); Lied 587:1, 2*

<< Lees Mark. 13:1-37 >>

Daar is min dinge wat so fassinerend sal wees as om te weet wat in die toekoms gaan gebeur. Party wil weet sodat hulle dalk gevare of tragedies kan vermy, ander sodat hulle ŉ groot wins kan maak, ander om te weet of hulle geluk sal vind.

Dink maar aan die jaar wat voorlê, wat is dit wat jy graag vooruit sou wou weet?

Wat is die allewonderlikste ding wat met jou kan gebeur?

In Markus 13 het ons te doen met ŉ profesie van Jesus waarin Hy vir sy dissipels destyds, maar ook vir ons vandag, iets wat die toekoms bekend maak.

Dit het begin met ŉ opmerking van een van hulle toe hulle van die tempel af weggestap het. Die dissipel was in vervoering oor die prag en praal van die tempel – “watter geweldige klippe, watter geweldige geboue” roep hy uit.

En dit was besonders – die tempel in Jesus se tyd word deur baie gereken as een van die wonders van hulle tyd. Haggai het geprofeteer dat dit groter en meer indrukwekkend sou wees as die tempel van Salomo – en dit was.

Maar Jesus is nie beïndruk nie – Hy weet dat mens nie glorie in aardse goed moet vind nie – nie in wonderbare tempels nie, en ook nie in huise, karre, juwele en ŉ mooi gesig en lyfie nie.

Hy weet ook dat daar ŉ geweldige ramp wag op hierdie indrukwekkende gebou waarvan die hele ooste muur met suiwer goud oorgetrek is.

Vroeër het Hy gehuil toe Hy in die stad ingery het en geweet het dat die mense wat Hom prys nie besef wat aan die gebeur is nie, dat hulle Hom in daardieselfde week nog gaan verwerp en vermoor.

Oor mense was Hy hartseer, maar nie oor die geboue nie –

sy opmerking is onstellend: *“Sien jy die groot geboue? Hier sal nie een klip op die ander bly nie; alles sal afgebreek word.”* (v.2)

Later wanneer hulle teen die Olyfberg sit en na die tempel se kant toe kyk vra party van sy dissipels vir Hom –

wanneer gaan dit gebeur, en wat sal die tekens wees dat die einde daar is.

Jesus antwoord hulle, maar sy antwoord is nie baie maklik om te verstaan nie, trouens, dit veroorsaak vir eeue al heelwat argumente tussen mense wat elkeen dink net hy verstaan dit reg.

Kom ek lig ŉ paar van die onsekerhede uit, maar sonder om aan die twis deel te neem of om te dink ek kan dit tjoef-tjaf opklaar.

In v.14 praat Jesus van ŉ “gruwel vir God wat verwoesting saai”. Daar is baie verskille oor wat dit sou beteken. Party verklaarders klink heel seker van hulle interpretasies, maar een erken ruiterlik dat hy glad nie weet wat dit is nie – hy gaan darem verder om verkillende moontlike verklarings te gee.

In v. 19 praat Hy van ŉ verdrukking wat groter is as wat nog ooit was en wat ooit sal wees. Party is van opinie dat dit nog moet kom, ander weer reken dat dit vervul is in die verdrukking onder Rome waar Nero bv. Christene deur diere laat verskeur het, mense met olie natgegooi het en as straat ligte gebruik het.

Jesus sê in v. 10 dat die evangelie eers aan al die nasies verkondig moet word. Party verklaarders reken dat dit duidelik nog nie gebeur het nie, maar ander reken dat Jesus nie na die hele aardbol verwys nie, maar na die hele wêreld onder Romeinse beheer – soos Paulus daarna verwys in Rom. 16 en dat dit dus reeds gebeur het voor die val van Jerusalem.

Ek lig nog een uit wat regtig ŉ tameletjie is. In v. 24 tot 25 vertel Jesus van die son wat donker sal word, die maan wat nie sal skyn nie en die sterre wat sal val. Later in v. 30 sê Hy dat hierdie dinge nog sal gebeur in die leeftyd van “hierdie geslag”.

Na watter dinge verwys Hy – die verdrukking, die afbreek van die tempel, die sterre wat val?

En na watter geslag verwys Hy – na die geslag wat daar by Hom is op die Olyfberg, of dalk die geslag wat eendag die son sal sien verduister?

Sit daarby dan nog die vraag of Hy enigsins na die fisiese son, maan en sterre verwys of is dit simboliese taal soos Hy byvoorbeeld in Op. 2 na die predikante van die sewe gemeentes verwys as sterre wat Hy in sy hand vashou.

Natuurlik is daar verklarings vir al hierdie en ander sake in Jesus se antwoord, maar dit is duidelik dat die verklarings baie beïnvloed word deur die verskillende verklaarders se opinies oor ander sake – veral sake rondom Jesus se wederkoms.

Ek is van oortuiging dat ons op ŉ ander manier hierna moet kyk as om elke stukkie inligting presies te verstaan en ŉ enkele toepassing daarvoor moet hê.

By sake wat ons moet verstaan – soos dat ons net deur God se genade tot geloof kom, dat net gelowiges in Jesus Christus deur sy verdienste en sy offer alleen met God versoen word en vir ewig deur middel van sy geregtigheid in sy heerlikheid sal deel – daaroor is die Woord van God baie duidelik.

Kom ons kyk liewer wat is duidelik in Markus 13 en bly daarby

sonder om in allerhande polemiek oor minder duidelike detail te verval.

Wat sê Jesus in Markus 13?

Jesus antwoord twee vrae – wanneer sal die tempel verwoes word en wat sal die tekens wees dat die einde kom.

Dit lyk asof Hy nie eers die een en dan die ander antwoord nie, maar heen-en-weer tussen die twee wissel.

Hy begin (v.5-11) deur dinge te noem wat nog altyd daar was en wat altyd daar sal wees, maar self nie tekens is van die einde nie –

mense wat lieg en hulle voordoen as Christus en baie mense mislei, oorloë en gerugte van oorloë, aardbewings en hongersnood.

Hy vergelyk dit met geboorte pyne, of kraampyne. Dit is nog nie die geboorte self nie, maar dit sê tog dat die bevalling op pad is. Dit word meer gereeld en dit word meer intens, maar dit is nog nie die geboorte nie.

Oorloë en aardbewings en hongersnood was daar en sal daar wees, dit laat ons dink aan die einde wat kom, maar dit is nie ŉ teken dat die einde hier is nie.

Nie die afbreek van die tempel nie en ook nie die einde van tyd wanneer Jesus weer sal kom nie.

Dit was daar en sal daar wees – maar moet hulle nie laat ontstel nie!

Dit is nie buite God se beheer nie, dit is nie vir Hom ŉ verrassing nie.

Hy waarsku ons dat dit so sal wees en daarom moet ons nie angstig word of ontsteld raak nie.

Laat Trump en Iran maar konkel en stoei, en Sirië en Noord Korea en Lybië, droogtes en tsumanis ... moet jou nie daaroor ontstel nie.

Hy waarsku (v. 9-13) dat gelowiges op hulle hoede moet wees want hulle sal vervolg word deur die kerk (in sinagoges) en die wêreld (voor konings en goewerneurs) en dat hulle gestraf sal word.

Dit het ook destyds al gebeur en dit in die toekoms steeds gebeur.

Dink maar aan die Apostels wat deur die Joodse raad in die tronk gesit is, Jakobus is dood gemaak, Stefanus gestenig... Die Katolieke kerk en lande se regerings se vervolging van gelowiges tydens die reformasie was blatant en wreed.

Hierdie vervolging sal in die binnekring van persoonlike verhoudings in die gesin indring waar jou eie mense jou sal verraai. Ook dit is nie onbekend in die geskiedenis nie en sal nie verdwyn nie.

In v. 14-20 lyk dit asof Hy spesifiek fokus op die afbreek van die tempel.

Hy praat byvoorbeeld spesifiek van mense in Judea wat na die berge moet vlug wanneer hulle dit wat vir die Here ŉ gruwel is sal herken. Dit blyk dat hulle geweet het waarvan Jesus praat want net voordat die Romeine Jerusalem heeltemal omsingel het, het baie gelowiges gevlug en is hulle die verskriklike slagting (> 1 miljoen Jode?) gespaar toe die stad en die tempel in 70 n.C. verwoes is.

Dan weer Jesus se waarskuwing in v.21-22 dat sy dissipels destyds en gelowiges van alle tye op ons hoede moet wees vir mense wat lieg en beweer dat Jesus reeds gekom het.

Party van hulle sal selfs wonderwerke doen maar ons moet ons nie daardeur laat mislei nie.

Sy koms sal nie ongesiens by ons kan verby gaan nie. Hy sal kom met groot krag en majesteit sê Jesus in v. 24.

Matteus skryf dat Jesus se koms soos weerlig sal wees wat in die Ooste uitslaan en tot in die Weste gesien kan word.

Jesus sal nie stil-stil terugsluip nie, Hy sal nie nederig op ŉ donkie kom nie.

Soos ŉ weerligstraal sal Hy as heerser en magtige oorwinnaar op ŉ wit perd kom, sy engele sal voor Hom uitgaan en hulle sal almal van ons wat glo bymekaar maak. Ons sal oombliklik weet wanneer Hy kom!

Ons weet dat die tyd ryp word vir sy koms – soos jy weet die somer kom as ŉ vyeboom se takke begin sag word, as die klein groen knoppies van nuwe blaartjies aan bome verskyn wat hulle blare in die winter afgegooi het (v. 28-29)

Maar sy koms sal steeds onverwags wees – soos ŉ dief in die nag, soos ŉ eienaar wat terugkom sonder om vooraf te laat weet wanneer Hy kom. (v. 31-37)

Sy opmerking in v. 30 dat dit nog in die leeftyd van hierdie geslag sal gebeur wys heel waarskynlik beide op die val van Jerusalem en op sy wederkoms.

Dit beteken dat dit nie lank en uitgerek sal wees nie.

Binnekort – sowat 40 jaar na sy dood is Jerusalem en die tempel verwoes.

En vir gelowiges van alle tye sê dit dat dit dringend is en enige oomblik kan gebeur.

Daar is nie tyd om te verspeel nie, sy koms is naby en dit is dringend om daarvoor gereed te wees...

Dit is wat Jesus gesê het gaan gebeur. Maar tussen dit alles sê Hy wat sy dissipels, almal wat in Hom glo moet doen.

v. 5 Moenie jou laat mislei deur mense wat sê hulle is Christus nie.

v. 7 Moet jou nie ontstel oor die verskriklike dinge in die wêreld nie – of dit oorloë is, of aardbewings of hongersnood, droogte of geweld.

Dit is baie erg, en ons moet saam seerkry daaroor, maar ons moet nie angstig word asof God nie in beheer is nie. Niks daarvan is vir Hom ŉ verrassing nie, niks daarvan vang Hom onkant nie. Inteendeel dit is Hy wat steeds in beheer is – ook daarvan.

Geen mens kan iets aanvang as God dit nie toelaat nie, selfs die duiwel kan nie ŉ vinger verroer as God dit nie goedkeur nie.

Mense sal swaarkry, mense sal doodgaan, self jou geliefdes sal deurloop – gryp vas aan God en moenie jou ontstel nie.

v. 9 Wees op jou hoede want mense gaan jou vervolg –

jy verwag dit dalk van ongelowiges maar dit kan ook deur mense wees wat jy dink gelowige kinders van God is.

Moet dan nie bang wees of bekommerd wees oor wat jy sal sê, of hoe jy jou sal verdedig nie. Jesus stel dit sterk – nie net dat die Heilige Gees jou sal voorsê nie, maar dat dit Hy is wat deur jou sal praat (v. 11).

Wees op jou hoede, moenie verras wees en skrik as dit gebeur nie,

moenie bang wees dat dit kan gebeur nie en ook nie bang wees wanneer dit gebeur nie.

God wil dit gebruik as ŉ getuienis, die evangelie moet aan almal verkondig word.

Dit gebeur dalk reeds tot ŉ mate met jou, dit kom dalk gou of neem nog lank, dit is dalk nie so erg nie of iets verskriklik – wees op jou hoede maar moenie bang wees of bekommerd nie.

v. 21 Moenie mense glo wat beweer dat Jesus al gekom het nie – hulle lieg en wil jou mislei.

Daar is ŉ Afrikaanse spreekwoord wat sê, “Moenie vir my sê perdemis is vye nie, en dan nog dink ek gaan daarvan eet nie.”

Jesus se koms sal onmiddellik bekend wees soos ŉ weerligstraal wat in die ooste slaan maar tot in die weste gesien kan word.

v. 29 Weet dat Jesus se wederkoms naby is en dat dit dringend is om gereed te wees daarvoor.

Die tekens van die tye is al lankal daar en die geboortepyne word al erger en meer gereeld. Moenie val vir die duiwel se leuen dat dit nie dringend is nie.

Die streep is getrek wanneer jy Jesus sal ontmoet – soos ŉ weerligstraal wat jy nie weet wanneer dit gaan slaan nie.

Of jou dood of sy wederkoms – dit is op hande, dit is dringend.

v. 37 Wees daarom waaksaam. Moenie dat Hy jou aan die slaap vang wanneer Hy kom nie.

Vir elkeen het Hy ŉ taak gegee, vir elkeen ŉ roeping. Waarmee is jy hierdie jaar besig – met jou lewe, met wat jy wil en waarvan jy hou, of lewe jy vir Hom.

Besluit jy wat jy wil doen en wanneer – of luister jy na Hom om te doen wat Hy wil, wanneer en saam met wie?

Wat is die allerwonderlikste ding wat hierdie jaar kan gebeur?

Kan jy regtig aan iets dink wat wonderliker sou wees as dat Hy in 2020 kan terugkom?

Dink mooi, want as jy nie in Christus glo nie; en as jou lewe nie ŉ bevestiging, ŉ bewys is van jou geloof nie,

dan sal sy koms die allerverskriklikste ding wees wat jou kan oorkom.

Soos ŉ weerligstraal sal die in ŉ oomblik te laat wees – vir ewig weg van God, vir ewig onder sy woede en sy straf op jou sonde...

Die verwoesting van Jerusalem se tempel en sy mense sal ŉ vulletjie wees teen die verwoesting wat kom vir hulle wat nie in Christus is wanneer Hy kom nie.

Maar as jy in Christus glo; en daar is bevestiging van jou geloof in jou denke, jou woorde en jou dade – dan is sy wederkoms die allerwonderlikste verlossing.

Alle lyding en beproewing van hierdie lewe sal verby wees, saam met Hom sal jy ewig in die heerlike teenwoordigheid van God lewe.

O, die blydskap, die vreugde, die heerlikheid van sy koms...

Sal jy dan nie daarna uitsien nie?

Sal dit nie altyd die eerste ding wees waaraan jy dink as jy hoop vir die toekoms nie? Sal dit nie wonderlik wees as Hy hierdie jaar nog kom nie?!

Moenie verval in ŉ ongesonde geestelike nuuskierigheid oor wanneer dit gaan wees nie.

Moenie wag vir die tekens van sy koms nie – die geboorte pyne is reeds daar.

Gebruik elke geleentheid om Jesus se teenwoordigheid te beleef – in sy Woord, in gebed, saam ander gelowiges...

Stel jouself al meer onder sy Gees en jy sal bly wees wanneer Hy weer in vlees terugkom.

Op. 22 v. 17, “Die Gees en die bruid (die gelowiges) sê, “Kom!”

v. 20, antwoord Jesus, “Ja, Ek kom gou!”

Moenie jou ontstel oor dinge in hierdie lewe nie,

oorloë, aardbewings, hongersnood, valse profete of selfs vervolging nie.

Wees op jou hoede, wees waaksaam want Jesus kom...

Amen